Dôvodová správa

Dôvodom návrhu na zvolenie piatich zástupcov štátu do funkcie členov správnej rady Všeobecnej zdravotnej poisťovne a jedného zástupcu štátu do funkcie člena dozornej rady Všeobecnej zdravotnej poisťovne, je ukončenie štvorročného funkčného obdobia samosprávnych orgánov Všeobecnej zdravotnej poisťovne, podľa § 41 ods. 2 zákona Národnej rady Slovenskej republiky č. 273/1994 Z. z. v znení neskorších predpisov. Funkčné obdobie terajších samosprávnych orgánov uplynie u dozornej rady 25. februára 2003 a u správnej rady 30. marca 2003.

	Podľa § 42 ods. 3 zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov je správna rada Všeobecnej zdravotnej poisťovne zložená z piatich zástupcov poistencov navrhnutých príslušnými reprezentatívnymi orgánmi zamestnancov a ďalších záujmových skupín a združení občanov, z piatich zástupcov zamestnávateľov navrhnutých príslušnými reprezentatívnymi orgánmi zamestnávateľov a piatich zástupcov štátu navrhnutých vládou Slovenskej republiky. Členov správnej rady volí a odvoláva Národná rada Slovenskej republiky.

	Podľa § 43 ods. 2 citovaného zákona sa dozorná rada všeobecnej poisťovne skladá z piatich členov, ktorí sú odborníkmi v oblasti financovania zdravotného poistenia a odborníkmi v oblasti poskytovania zdravotnej starostlivosti. Volí a odvoláva ich národná rada Slovenskej republiky. Návrhy na členov dozornej rady predkladajú Národnej rade Slovenskej republiky príslušné reprezentatívne orgány zamestnancov a ďalších záujmových skupín a združení občanov, príslušné reprezentatívne orgány zamestnávateľov a vláda Slovenskej republiky.

	Návrh piatich zástupcov štátu podľa § 42 ods. 3 a návrh jedného zástupcu štátu podľa § 43 ods. 2 zákona NR SR č. 273/1994 Z.z. v znení neskorších predpisov predkladá Národnej rade Slovenskej republiky vláda Slovenskej republiky.

	Navrhovaní kandidáti nemajú výhrady k zverejneniu ich osobných údajov v zmysle zákona NR SR č. 211/2000 Z. z. o slobodnom prístupe k informáciám.